Diari Oficial de la Generalitat Valenciana


Sumari del DOGV 4095, del 27-09-2001 (2001/9426)

ORDRE de 14 de setembre de 2001, de la Conselleria de Medi Ambient, per la qual es desenvolupa el Reial Decret 581/2001, pel qual en determinades zones humides es prohibeix la tinença i l'ús de municions que continguen plom per a l'exercici de la caça i el tir esportiu.
------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/09/14/(1)/dof/vci/html**

### Dades del document

Número de DOGV
:   4095

Data del DOGV
:   27-09-2001

Secció del DOGV
:   I. DISPOSICIONS GENERALS

Número del document
:   2001/9426


Data del document
:   14-09-2001

Organisme emissor
:   Conselleria de Medi Ambient

Tipus de document
:   Ordre

Descriptors 

:   * caça
    * regulació de la caça
    * esport professional
    * zona humida
    * protecció del medi ambient
    * legislació

ORDRE de 14 de setembre de 2001, de la Conselleria de Medi Ambient, per la qual es desenvolupa el Reial Decret 581/2001, pel qual en determinades zones humides es prohibeix la tinença i l'ús de municions que continguen plom per a l'exercici de la caça i el tir esportiu. [2001/M9426]
  
Mitjançant reial decret se concreta la prohibició, a partir de l'1 d'octubre de 2001, de l'ús i tinença de munició que continga plom durant l'exercici de la caça i el tir esportiu, quan aquestes activitats s'exercisquen en zones humides que estinguen incloses en el Llistat del Conveni relatiu a Zones Humides d'Importància Internacional, fet en Ramsar, el 2 de febrer de 1971.
  
En la Comunitat Valenciana la prohibició abasta directament a les següents zones Ramsar: parcs naturals de l'Albufera, el Fondo, Santa Pola, la Mata, Pego-Oliva i Prat de Cabanes.
  
Ara bé el reial decret estén la prohibició de forma genèrica en altres zones humides que siguen objecte de protecció conforme a qualsevol de les figures d'espais naturals protegits legalment establertes. Aquesta prohibició genèrica requereix major precisió espacial.
  
Així mateix, existeixen vedats d'aus aquàtiques en altres zones humides on per les mateixes raons que motiven el reial decret s'han d'adoptar mesures similars.
  
Per altra banda, en el reial decret s'atorga la possibilitat perquè les administracions públiques competents disposen excepcions temporals quan la seua finalitat siga per raons imperatives d'interés públic de primer ordre, ja siguen de caràcter socioeconòmic o orientades a protegir la salut o la seguretat dels ciutadans sempre que no existisca altra solució satisfactòria.
  
Els organismes responsables d'armes i explosius han expressat el manifest risc que comporta per als caçadors disparar altre tipus de munició que actualment es troba al mercat amb armes no revisades oficialment, la qual cosa obliga a la seua revisió urgent o a l'adquisició urgent d'armes noves. Mentrestant segueix la investigació a fi de trobar noves municions que eviten el canvi d'arma.
  
És objecte d'aquesta ordre concretar l'aplicació de la prohibició de la tinença i ús de munició que continga plom en els diferents espais, com també l'establiment de mesures provisionals, en distint grau per a cadascun d'ells, que sense perjudicar l'estat de conservació de les poblacions d'aus que habiten les zones humides, permeten garantir la integra seguretat dels caçadors durant la caça en un període transitori i indispensable.
  
ORDENE
  
Article 1. Àmbit de la prohibició
  
A efectes de l'aplicació de la prohibició de la tinença i ús de munició que continga plom i de l'establiment de mesures transitòries en les zones humides de la Comunitat Valenciana, les zones afectades són les relacionades en l'annex.
  
Article 2
  
1. S'entén per munició prohibida aquella que no té identificació reglamentària o que corresponga a munició que contenint plom no estiga permés el seu ús o utilització de forma transitòria.
  
2. S'entén que s'ha utilitzat munició prohibida quan hi haja existit tir amb aquesta.
  
3. S'entendrà per tinença de munició prohibida per a l'exercici de la caça o tir esportiu el portar-la o la seua possessió en vehicles parats, sarrons, borses, cartutxeres, cananes, vestimenta o continent de qualsevol tipus, ja siga per persona, tiradora o caçadora, proveïda d'arma malgrat que aquesta estiga desmuntada, enfundada i guardada en un vehicle, com per qualsevol altra persona acompanyant.
  
Disposició transitòria
  
La prohibició, en totes les zones relacionades en l'annex, de la tinença i ús de munició que continga plom s'aplicarà transitòriament de la següent manera:
  
a) A partir de l'1 d'octubre de 2001 es prohibeix l'ús i tinença de munició amb càrrega de plom superior a 34 grams, com també la utilització de cartutxos amb perdigons de plom de tamany superior al del calibre 5.
  
b) A partir de l'1 d'octubre de 2002 s'amplia l'anterior prohibició a càrregues de plom superior a 32 grams.
  
c) A partir de l'1 de gener de 2003 es prohibeix l'ús i tinença de munició amb càrrega de plom en totes les zones, a excepció única dels camps de tirs de Cullera i Silla en què aquesta prohibició s'aplicarà a partir de l'1 de gener de 2005.
  
Disposició final
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 14 de setembre de 2001
  
El conseller de Medi Ambient,
  
FERNANDO MODREGO CABALLERO
  
ANNEX
  
Grup A. Zones Ramsar:
  
Parcs naturals de l'Albufera, el Fondo, Santa Pola, la Mata, Pego-Oliva i Prat de Cabanes amb els límits establerts en la seua declaració.
  
Grup B. Zones humides objecte de protecció conforme a qualsevol de les figures d'espais naturals protegits legalment establertes i les recollides en el Catàleg de Zones Humides de la Comunitat Valenciana:
  
Desembocadura del Millars en Castelló i la Marjal del Moro en València, sent els límits d'aquestes zones els establerts en la seua declaració com a zona ZEPA (Zona d'Especial Protecció per a les Aus).
  
Grup C. Vedats d'aus aquàtiques no inclosos en els grups anteriors.


Còpia Permalink ELI